Illum huwa sena minn mindu seħħ l-assassinju ta' Daphne Caruana Galizia. Illum, nonoraw ix-xogħol iebes u bla heda ta' Daphne, ta' Jan Kuciak u ħafna aktar ġurnalisti li jissagrifikaw kollox — xi kultant saħansitra ħajjithom — biex ifittxu l-verità. Hija wkoll okkażjoni, għall-Ewropa, biex tieqaf minuta u taħseb dwar dak li ngħożżu: id-dritt tagħna li nitkellmu b'mod ħieles. Il-Kummissjoni tafferma l-pożizzjoni tagħha dwar il-protezzjoni tal-libertà ta' espressjoni u l-midja ħielsa. Id-demokrazija ma tistax teżisti jekk il-ġurnalisti ma jkunux jistgħu jirrapportaw liberament, jekk ikunu suġġetti għal ċensura, jekk huma ma jitħallewx jikkritikaw lil dawk li għandhom il-poter speċjalment jekk jiġu intimidati, iffastidjati, mhedda u xi kultant anki jiġu maqtula talli jkunu qed jagħmlu xogħolhom. L-impjieg tagħhom huwa pilastru li fuqu tiddependi d-demokrazija. F'dan il-kuntest għandna nikkunsidraw ukoll l-informaturi, li spiss ikunu s-sorsi ta' ġurnaliżmu investigattiv, li jeħtieġu l-protezzjoni wkoll. Huma jiddependu fuqna biex nipprovdulhom is-sigurtà tagħhom, u ma nistgħux nonqsuhom. Ma rridux li dawn il-każijiet ta' qtil ikollhom effett disważiv fuq il-libertà tal-mezzi tax-xandir. Iċ-ċittadini għandhom ikunu jistgħu jiffurmaw l-opinjonijiet tagħhom stess ibbażati fuq l-investigazzjoni mingħajr tfixkil u r-rappurtar indipendenti. Huwa għalhekk li persuni responsabbli għal dawn l-assassinji għandhom jitressqu quddiem il-ġustizzja. Aħna rridu l-verità sħiħa. Jeħtieġ li nibagħtu sinjal ċar lill-ġurnalisti kollha: huwa sikur li taħdem fl-Ewropa. Jekk il-ġurnalisti jiġu msikkta, tispiċċa d-demokrazija. Dan mhux se jseħħ fl-Ewropa. Mhux sakemm hawn aħna. * aġġornata fil-11:24 tas-16/10/2018